**Informatīvais ziņojums**

Par 2020. gada 23.oktobra Eiropas Savienības Vides ministru padomes sanāksmē izskatāmajiem jautājumiem

2020. gada 23. oktobrī notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Luksemburgā.

Padomes sanāksmē plānots apstiprināt ES Padomes secinājumus (turpmāk – Padomes secinājumus) par bioloģisko daudzveidību. Padomes sanāksmē plānots panākt vienošanos par vispārējo pieeju par Eiropas Klimata likumu. Padomes sanāksmē plānots apstiprināt arī ES iesniegumu par atjaunoto nacionāli noteikto devumu (turpmāk – NDC).

**1. Padomes secinājumi par Bioloģisko daudzveidību - nepieciešamība pēc steidzamas rīcības**

–  apstiprināšana

Padomes sanāksmē plānots apstiprināt Padomes secinājumus, kas izstrādāti reaģējot uz 2020. gada 25. maijā Eiropas Komisijas (turpmāk – EK) publicēto ES Bioloģiskās daudzveidības stratēģiju 2030. gadam (turpmāk – Stratēģija)[[1]](#footnote-2).

**Stratēģija** paredz rīcību četros virzienos:

1. **aizsargāt dabu** – līdz 30 % palielināt ES aizsargājamo teritoriju pārklājumu sauszemē un jūrā, tajā skaitā 10 % teritorijām paredzēt stingru aizsardzību, uzlabot to pārvaldību;
2. **atjaunot dabu** – tajā skaitā noteikt juridiski saistošus ekosistēmu un biotopu atjaunošanas mērķus, būtiski uzlabot aizsargāto sugu un biotopu stāvokli, samazināt pesticīdu izmantošanu, palielināt ainavas elementus un bioloģisko lauksaimniecību laukos, samazināt augsnes noplicināšanu, izstrādāt ES Meža stratēģiju, pilnveidot biomasas ražošanas ilgtspēju, nodrošināt labu jūras vides stāvokli, atjaunot upju brīvu tecējumu, palīdzēt ar pilsētu zaļināšanas plāniem, samazināt mēslošanas līdzekļu zudumu un lietošanu, ierobežot invazīvo sugu ietekmi;
3. **pārmaiņu veicināšanas ietvars** – izveidot Eiropas Dabas pārvaldības sistēmu, uzlabot ES normatīvo aktu īstenošanu, iesaistīt biznesa sektoru, pilnveidot finanšu uzskaites un nodokļu sistēmu, piemērot dabas ekonomiskās vērtības uzskaiti, izmantot zinātnes, informācijas pārvaldības un izglītības pienesumu;
4. **globālie izaicinājumi bioloģiskās daudzveidības saglabāšanā** – veicināt mērķtiecīga starptautiska dabas aizsardzības plāna pieņemšanu, kā arī pilnveidot starptautisko okeānu un savvaļas dabas tirdzniecības pārvaldību un palielināt ES starptautiskās attīstības palīdzības finansējumu.

Stratēģija iezīmē attīstības virzienus, bet dažādu mērķu praktiskās ieviešanas vadlīniju izstrāde notiks līdz 2021. gadam.

Padomes secinājumos kopumā pausts atbalsts Stratēģijai un tās mērķiem, vienlaikus uzsverot gan nozaru, gan visu pušu sadarbību, dalībvalstu nacionālos apstākļus mērķu piemērošanā, finansējuma nodrošināšanu un politikas detalizēšanu apputeksnētāju jautājumā.

**Latvijas viedoklis**

Latvijas nostāja iekļauta pozīcijā Nr. 1 “Pozīcija par ES Bioloģiskās daudzveidības stratēģiju 2030. gadam un Padomes secinājumiem par Bioloģiskā daudzveidība – nepieciešamība pēc steidzamas rīcības”, kas apstiprināta š.g. 13. oktobra Ministru kabineta sēdē.

**Latvija kopumā atbalsta** Padomes secinājumus un tajos iekļautos vēstījumus par EK izstrādāto Stratēģiju.

Visu Stratēģijā paredzēto pasākumu ieviešanai ir jāparedz atbilstošs ES finansiāls atbalsts. Piesardzīgi vērtējama aizsargājamo teritoriju īpatsvara skaitliska palielināšana. Primāri jāņem vērā, kas nepieciešams sugu un biotopu labvēlīgam aizsardzības stāvoklim gan īpaši aizsargājamās dabas teritorijās, gan ārpus tām. Piesardzīgi vērtējama iespēja ES līdz 2030. gadam samazināt ķīmisko augu aizsardzības līdzekļu lietošanu par 50 %, jo termiņš šī mērķa sasniegšanai (2030. gads) Latvijas ieskatā ir pārāk īss.

Latvija atbalsta EK ieceri izstrādāt ES Bioloģiskās lauksaimniecības rīcības plānu, tajā skaitā veicinot bioloģiskās lauksaimniecības tirgus izaugsmi, popularizēšanu un platību pieaugumu. Tomēr izvirzītais mērķis panākt, ka līdz 2030. gadam vismaz 25 % ES lauksaimniecībā izmantojamās zemes tiek izmantota bioloģiskajā lauksaimniecībā, ir izaicinājums un cieši korelē ar pieejamo finansējumu.

Latvijai ir īpaši svarīgi biomasas izmantošanai pēc iespējas neradīt papildu kritērijus vai ierobežojumus, salīdzinot ar spēkā esošo Atjaunojamo energoresursu direktīvu (Eiropas Parlamenta un Padomes direktīva 2018/2001), un saglabāt samērību, gan saglabājot divpakāpju vērtēšanas pieeju, gan neradot papildu administratīvo slogu nelieliem uzņēmumiem.

**2.  ES Klimata likums**

- vispārējā pieeja

2020. gada 5. marta Vides ministru padomē EK prezentēja priekšlikumu Eiropas Parlamenta un Padomes Regulai, ar ko izveido sistēmu klimata neitralitātes sasniegšanai un groza Regulu (ES) Nr.2018/1999 (Eiropas Klimata likumu)[[2]](#footnote-3). Priekšlikums ir daļa no Eiropas Zaļā kursa[[3]](#footnote-4) ietvaros plānotajām rīcībām atbilstoši Eiropadomes 2019. gada 12 . - 13. decembra secinājumiem. Eiropas Klimata likuma mērķis ir radīt apstākļus efektīvai un godīgai pārejai, reizē sniedzot paredzamību investoriem un citiem ekonomikas dalībniekiem, lai sekmētu pāreju uz klimatneitralitāti 2050.gadā.

2020. gada 17. septembrī EK vienlaikus ar paziņojumu “Par Eiropas Komisijas paziņojumu “Eiropas 2030.gada klimata politikas ieceru kāpināšana. Investīcijas klimatneitrālā nākotnē iedzīvotāju labā””[[4]](#footnote-5), kā arī tam pievienoto ietekmes novērtējumu, nāca klajā ar grozījumu Eiropas Klimata likuma redakcijai[[5]](#footnote-6), pievienojot 2030. gada mērķi - siltumnīcefekta gāzu (turpmāk - SEG) neto emisiju (emisijas, no kurām atskaitīta piesaiste) samazinājumu par ***vismaz 55 %*** (iepriekš piedāvātais samazinājums 50-55%) līdz 2030. gadam (salīdzinājumā ar 1990. gada līmeni).

Līdz šim ir notikušas aktīvas diskusijas par Eiropas Klimata likuma priekšlikumu gan politiskā, gan ekspertu līmenī, tostarp sasaistē ar EK ierosināto “vismaz -55%” mērķi” un tā apstiprināšanas līmeni. Tāpat diskusijas notikušas arī par klimata mērķa sasniegšanas ietekmi ES dalībvalstu līmenī.

Eiropas Parlaments 2020. gada 8. oktobrī pirmajā lasījumā pieņēma grozījumus Eiropas Klimata likumā. Ar priekšlikumu Parlaments ierosina kā 2030. gada mērķi noteikt –60% SEG emisiju samazinājumu (salīdzinot ar 1990. gadu), turklāt klimatneitralitāte būtu jāsasniedz arī katras dalībvalsts līmenī.

Padomes sanāksmē plānots panākt vienošanos par vispārējo pieeju par Eiropas Klimata likumu.

**Latvijas viedoklis**

Latvija kopumā atbalsta piedāvāto kompromisa redakciju un vispārējās pieejas panākšanu.

Latvija kopumā atbalsta EK priekšlikumu paaugstināt ES SEG emisiju samazināšanas mērķi uz vismaz -55% samazinājumu 2030. gadā salīdzinājumā ar 1990. gadu, ietverot SEG emisijas un CO2 piesaisti.

Latvijas nostāja iekļauta nacionālajā pozīcijā Nr.1 “Par priekšlikumu Eiropas Parlamenta un Padomes Regulai ar ko izveido sistēmu klimatneitralitātes sasniegšanai un groza Regulu (ES) Nr.2018/1999 (Eiropas Klimata likums)”, kas apstiprināta š.g. 21. maija Ministru kabineta sēdē.

Latvijas nostāja iekļauta nacionālajā pozīcijā “Par Eiropas Komisijas paziņojumu “Eiropas 2030. gada klimata politikas ieceru kāpināšana. Investīcijas klimatneitrālā nākotnē iedzīvotāju labā”””, kas apstiprināta š.g. 29. septembra Ministru kabineta sēdē.

**3. ES iesniegums par atjaunoto NDC**

- apstiprināšana

Saskaņā ar Apvienoto Nāciju Organizācijas Vispārējās konvencijas par klimata pārmaiņām (turpmāk – Konvencija) Parīzes nolīguma 4. panta 9. paragrāfu, 2020. gadā tā Pusēm jāiesniedz atjaunotus nacionāli noteiktos devumus (turpmāk – NDC). Katram nākamajam iesniegtajam NDC jābūt ambiciozākam par iepriekš iesniegto.

2015. gada 6. martā ES un tās dalībvalstis Konvencijas sekretariātā iesniedza ES NDC, kurā tika ietverts uz to brīdi aktuālais ES 2030. gada SEG emisiju samazināšanas mērķis (vismaz 40% SEG samazinājums salīdzinājumā ar 1990. gadu).

Vācijas prezidentūra sadarbībā ar Eiropas Komisiju ir sagatavojusi ES NDC iesnieguma projektu saskaņā ar Konvencijas pieņemtajām vadlīnijām. Padomes sanāksmē paredzēta ES NDC iesnieguma apstiprināšana.

NDC iesniegums vēl tiks precizēts atbilstoši oktobra Eiropadomes lēmumam.

**Latvijas viedoklis**

Latvija atbalsta ES NDC iesnieguma apstiprināšanu.

Latvija kopumā atbalsta EK priekšlikumu paaugstināt ES SEG emisiju samazināšanas mērķi uz vismaz -55% samazinājumu 2030.gadā salīdzinājumā ar 1990.gadu, ietverot SEG emisijas un CO2 piesaisti.

Latvijas nostāja iekļauta nacionālajā pozīcijā “Par Eiropas Komisijas paziņojumu “Eiropas 2030.gada klimata politikas ieceru kāpināšana. Investīcijas klimatneitrālā nākotnē iedzīvotāju labā”””, kas apstiprināta š.g. 29.septembra Ministru kabineta sēdē.

**Latvijas delegācijas vadītājs:** Juris Pūce, Vides aizsardzības un reģionālās attīstības ministrs.

Vides aizsardzības un  
reģionālās attīstības ministrs Juris Pūce

Vides aizsardzības un reģionālās attīstības ministrijas  
valsts sekretāra p.i. Elita Turka

1. https://eur-lex.europa.eu/legal-content/LV/TXT/?uri=CELEX%3A52020DC0380 [↑](#footnote-ref-2)
2. <https://eur-lex.europa.eu/legal-content/EN/TXT/?qid=1547536916236&uri=CELEX:52020PC0080> [↑](#footnote-ref-3)
3. <https://eur-lex.europa.eu/legal-content/EN/TXT/?qid=1591860453794&uri=CELEX:52019DC0640> [↑](#footnote-ref-4)
4. <https://eur-lex.europa.eu/legal-content/EN/TXT/?qid=1602655603262&uri=CELEX:52020DC0562> [↑](#footnote-ref-5)
5. <https://eur-lex.europa.eu/legal-content/EN/TXT/?qid=1602655654550&uri=CELEX:52020PC0563> [↑](#footnote-ref-6)